Fietsryer se moordenaar 15 jaar later gevonnisEtienne van Wyk en sy suster, Karen (Foto: Karen van Wyk, Facebook) Die moordenaar van die voormalige Suid-Afrikaanse fietsrykampioen Etienne van Wyk wat in 2007 in sy huis in Mbombela, Mpumalanga, vermoor is, is Woensdag gevonnis. Van Wyk, wat 29 jaar oud was ten tyde van sy dood, is in sy huis in Steiltes gemartel en vermoor. Die saak het onopgelos gebly totdat die polisie vir Ronnie Mafika Nkosi (44) op 16 Oktober 2020 in Elukwatini in verband met Van Wyk se moord in hegtenis geneem het. Dit was ’n groot deurbraak vir die Valke. Nkosi is op 6 Junie vanjaar in die streekshof in Mbombela skuldig bevind op aanklag van moord en huisbraak. Hy is Woensdag gevonnis op hierdie aanklagtes. Volgens lt.kol. Philani Nkwalase, woordvoerder van die Valke, is Nkosi 25 jaar tronkstraf opgelê vir moord en vyf jaar vir huisbraak. Hy is ook onbevoeg verklaar om ’n vuurwapen te besit. Ronnie Mafika Nkosi (Foto: Verskaf) News 24 het vroeër berig Van Wyk se huiswerker het die oggend van 31 Januarie 2007 op sy verminkte liggaam in die eetkamer afgekom. Die huiswerker en tuinier was agterdogtig toe hy die oggend nie die huis vir hulle oopgemaak het nie. Die huiswerker het toegang tot die huis bekom en toe Van Wyk se liggaam op die vloer aangetref. Paramedici is ontbied en Van Wyk is op die toneel dood verklaar. Hy het met sy gesig na onder in ŉ plas bloed in die eetkamer gelê, met sy regterarm onder sy lyf gevou. Dit het gelyk asof hy met ŉ stomp voorwerp of ŉ pyp geslaan is. Volgens die berig was die huis netjies en niks is gesteel nie. Van Wyk was in 1998 Suid-Afrika se fietsrykampioen vir die o.23-span.